정조 7년
癸卯四月十四日辰時。上御誠正閣。大臣備局堂上引見入侍時。左議政洪樂性。行知中樞府事具善復。行兵曹判書鄭尙淳。禮曹判書徐浩修。行副司直嚴璹。咸春君李昌運。左尹李柱國。掌令安鼎大。右承旨林錫喆。假注書李翼晉。事變假注書馬思人。記注官金健修金鳳顯。以次進伏訖。樂性曰。連日勞動之餘。聖體。若何。上曰。一樣矣。樂性曰。王大妃殿氣候。若何。上曰一樣矣。樂性曰。惠慶宮氣候。若何。上曰。一樣矣。樂性曰。元子宮問安。若何。上曰。好過矣。上曰。卿家科慶甚喜。而今年尤非偶然矣。樂性曰。莫非國恩之攸曁也。向日伏見文臣製述命題楊綰減聲樂事。臣心不覺惕然警懼。不敢游樂矣。日昨史官臨宣聖諭。有遊樂之敎。且雨暘和調。麥農豊登。如此太平盛時。不可不樂。故昨日始爲一遊矣。上曰。譜略事。聞極驚心矣。如此莫重莫大之文字。當初何不十分詳準。致有此大段差誤處乎。該堂上則雖已薄勘。該寺奉行。誠極駭然矣。樂性曰。譜略事體。何等重大。而未能審愼。至於誤書。誠爲未安矣。浩修曰。臣雖未及遍考一通。而略略披閱。則此外又有一二差誤處。若考全篇。則未知爲幾處。而蓋其時提調。奔走於兩都監。故未及照檢而然矣。上曰。今若改之。當改者爲幾張乎。浩修曰。盡考後。可知其張數矣。樂性曰。俄聞宗簿提調徐浩修言。則本寺方有釐正看檢之事。而本寺正李福徽有實病。難以供職云。改差。令該曹口傳擇差。何如。上曰。依爲之。出擧條浩修曰。譜略考準之役。可至三四日。臣等校準後。當草記。內入件。請出改張。頒賜件。自內閣收聚。改張以給。似好矣。上曰。宗親儀賓府等處頒賜件。自內閣直送宗簿寺。可也。浩修曰。卽見禧陵孝陵守直官所報。則虎患姑無蹤跡。許多軍門砲手之留滯。反爲陵軍之弊云矣。上曰。掇捕。可也。樂性曰。此開城留守徐有防狀啓也。以本營勅需庫單勅所需。恰爲二萬兩。而目下遺在。只是一萬三千兩。且年年例給於開市別將者。又近三千兩。一勅所需。尙且不足。春秋開市所用。無路辦出。差過一二年。則其將蕩然無儲。又有一二勅連續出來。則許多策應。何以備待乎。依近例。關西小米。限一萬石。特許劃給。以爲先期預備之需事。請令廟堂稟旨分付矣。松營之各庫蕩然。便成弊局。實爲可悶。其中勅需。尤爲枵竭。一勅所需。不下二萬。而目今見在之數。僅過萬餘。加以每年開市應下。又近三千。則年年耗縮。勢所必至。前頭繼用。誠非細慮。不可不及時變通。而京外錢穀。他無推移之道。關西小米一萬石。依所請許劃。以爲從長措置。俾無窘急之弊。何如。上曰。依爲之。出擧條樂性曰。此黃海兵使申應周狀啓也。以爲位羅鎭民家失火七十一戶。盡爲燒燼。如無別般顧恤。難以鎭安。軍餉留庫中。限一百石。特爲加分。使被火鎭卒繼糧存接事。令廟堂稟旨分付爲辭矣。七十餘戶之一時燒燼。極爲驚慘。元恤典之外。朝家亦施格外之惠澤。而帥臣又有此加分之請。可想其民情之矜惻。軍餉留庫中。限一百石。依狀請許施。使之着意分俵。以爲終始懷保之地。何如。上曰。依爲之。出擧條樂性曰。卽見喬桐府使金海柱報備局辭緣。則以爲。開春後農糧。專靠還穀。而今當東作方殷之時。萬無繼巡分給之望。本府軍餉米八百二石留庫中。特許加給爲辭矣。昨年畿甸之歉。實爲諸道之最。而當此麥嶺。民間之艱食。其勢固然。軍餉留庫中二百石。依所請加分之意。分付。何如。上曰。依爲之。出擧條樂性曰。卽見咸鏡監司徐有寧報備局辭緣。則枚擧慶源府使李燁牒呈。以爲公市所用牛犂鹽及各種價應下。近年連以凶歉。非但依定式。從貴上下。柳箱等十二種民間收用者。丙申變通後。盡付差需庫。目今應下。比前加倍。其所不足。至爲折米三百石之多。該邑差需庫半留半分之穀。依前盡分取耗。以爲需用。俾無元穀犯用之弊爲辭矣。差需穀設置。專爲開市時取耗需用者。當初盡分。中間半留。俱非定式。每視穀簿之多寡。以爲隨時而闊狹。則到今應下增加。至於犯用元穀之境云。元穀一縮。耗條隨減。勢所必至。依所請。姑令盡分取耗補用。而日後穀物稍裕。則斂散之際。或不無妨民之端。更報本司。參量分留之意。一體分付。何如。上曰。依爲之。出擧條樂性曰。刑曹判書金華鎭。兵曹判書鄭尙淳。大司憲鄭好仁。右參贊鄭民始。戶曹判書徐有隣。工曹判書李𡊠。行副司直鄭昌聖。竝備堂還差。金華鎭鄭尙淳徐有隣。有司堂上。依前察任。嶺南句管金華鎭。關西句管鄭尙淳。京畿句管鄭好仁。湖南句管鄭民始。湖西句管徐有隣。竝依前還差。惠堂。鄭民始徐有隣。竝令依前察任。濬川堂上。具善復亦爲還差。何如。上曰。依爲之。出擧條上曰。鄭好仁。則已經畿伯。而守禦使則未經完伯矣。樂性曰。然未經本道伯而爲句管者。亦有已例。臣亦未經北伯而爲北道句管矣。上曰。昨日文科會試。科場何如云耶。樂性曰。今番科場。內外防守。極爲申嚴。無雜亂之弊云矣。上曰。堂疏中。科場嚴覈事。何以爲之耶。樂性曰。揆以事勢。究覈無路。不可不推問於其時下人。故臣亦對秋堂。以堂疏批下之後。不可遲滯之意言及矣。上曰。許多諸試官。皆以此情勢。觸處撕捱。則將無折泊。不可不一番勘斷矣。近來科場。申飭。何如。而有此無前之事。莫非科場不嚴之致。試官烏得無不善檢飭之罪乎。樂性曰。得見校理尹㬦上疏。則盛論今番科場淆雜之弊矣。朝家之前後申飭。何等嚴明。而試官監試官。苟能着意檢察。則豈有如許前所未聞之事乎。事之寒心。莫此爲甚。揆以國體。不可無警。今番大小科初試一二所試官及監試官。竝罷職。收券官封彌官禁亂官。亦難免不職之罪。竝拿問定罪。何如。上曰。依爲之。申飭之下。有此不察。初試試官事。極爲駭然。堂疏之批。旣從嚴覈之請。而爲日已久。有司眩於擧行。尙無覈出之事。如是之際。徒損國綱。此殆大少科一二所科場不嚴。無甚異同故耳。宜有別般勘罪之擧。罷職。失之太輕。諸試官。竝施不敍之典。監試官。削職。可也。出擧條上曰。試官。今已處分。下人。則分付該曹。從輕重科治。好矣。上曰。武所初試試官。亦不善爲矣。聞京擧子。逐出鄕擧子云。寧有如許科場乎。今番武所。何如云耶。善復柱國曰。今番則甚嚴云矣。樂性曰。皇帝瀋陽幸行。遣官接駕事知委咨文。使行回還時出來矣。以承尊之意。撰出回咨。至於今番節使。特奉諭旨。格外賞宴。至有開列粘單之來。則不可無回答。此則待節使伸謝之意。依例撰出咨文。正書安寶後。定禁軍。給馬下送于灣府。使之傳于鳳城將處。以爲轉致北京之地。何如。上曰。依爲之。出擧條樂性曰。臣屢次煩達。極其惶悚。而非爲自便之計也。以臣無似。雖値鼎席具備之時。忝居端揆之末。猶萬萬不稱。況獨居具瞻之地乎。臣身固不足恤。而其於國事何哉。伏願早賜斥退。速備鼎席。以幸國事焉。上曰。卿懇雖切。決無許副之理矣。樂性曰。朝著尙多宿德。豈無可用之人乎。上曰。領府事年紀已老。徐判府李判府金領敦寧。勉副屬耳。鄭判府萬里行役之餘。鞅掌賢勞。鄭判府又往北關。無故者。只有李判府一人。而近處郊外。此外更無人矣。樂性曰。知臣莫如君。而以殿下之明聖。獨於臣。有所未盡燭者矣。鎭安世道丕變汚俗之責。於臣豈有一分近似處乎。上曰。過矣。近日國家。不可謂無事。惟望卿之出謀發慮。論道經邦。以濟時艱焉。樂性曰。論道經邦四字。尤何可擬議於如臣庸駑之姿乎。臣實無知識。每當國家之有事。手足罔措。寢食不寧矣。上曰。道。非別般物事。大小共由日用常行。朝參行朝參之道。次對行次對之道。卽是道也。古大臣雖未知何如。而今人資歷高則識進。識進則量進。自非生知之姿。則皆習而成熟之效也。卿之資歷。爲朝廷之最。卿豈可以知識自謙乎。向日敦諭已悉。而予之所貴乎卿者。風儀端重。胸中無物。閱歷世故。致位至此。今世如卿之人。豈易得哉。樂性曰。臣致位至此。莫非天恩。而聖敎如是諄複。臣惶恐無地。不敢畢其辭矣。昌運曰。本廳餉還留庫一萬一千七百石零。而頃因畿伯狀請一千五百石。已爲定奪劃給矣。昨年餉還。因朝令擧皆代捧。所謂留庫。皆是陳米。分俵各邑之際。擇其色白稍勝者出給。故所餘米石。太半久陳。以此作爲留庫。又過一年。則實有腐縮之慮。目今農民。俱爲願受。各倉留庫中。限三分一。除出久陳米。趁今分給。則民有臨農得糧之幸。營有改色取耗之效。事甚便好。下詢大臣處之。何如。上曰。大臣之意。何如。左議政洪樂性曰。俄聞摠戎使之言。則留庫餉穀。實有陳腐之慮。麥嶺民情。方切艱食之患云。不可無從便變通之道。而至於三分一則稍過。留庫中限三千石。許令加分。似好矣。上曰。依爲之。出擧條柱國曰。辛丑冬。因嶺南設賑停番。以湖南換番。而其所徵立者爲五當。餘存者爲二哨。壬寅則嶺南軍盡數徵立。今六七月。湖西軍徵召。而湖南未徵召二哨。合爲徵立事。敢此仰達矣。上曰。依爲之。出擧條鼎大曰。今日國忌齋日。故不得傳啓。合啓。每以所懷仰奏。而諫院玉堂不備。故亦不得爲之矣。上曰。安鼎大兩人。三字皆同。難以區別矣。上曰。銃出身刑漢。兩司不得囚治乎。善復曰。載於續大典矣。上曰。今番試射受賞者。比前。何如。善復曰。擧皆欣欣矣。上命退。諸臣以次退出。